Iki balandžio 16 d. suplanuota perkelti 42 asmenis iš Graikijos į Suomiją, Latviją, Rumuniją ir Bulgariją ir dar 42 iš Italijos į Rumuniją ir Suomiją. Airija, Estija, Liuksemburgas ir Čekija neseniai patenkino Graikijos perkėlimo prašymus ir netrukus bus surengti perkeliamieji skrydžiai. Be to, Prancūzija, Nyderlandai ir Portugalija šiuo metu nagrinėja daug Graikijos perkėlimo prašymų; tikimasi, kad perkėlimas bus surengtas iki balandžio mėn. pabaigos.

Kalbant apie perkėlimą į ES, iš sutartų perkelti 22 504 asmenų kol kas perkelti tik 5 677 asmenys. Per trumpą laikotarpį nuo tada, kai balandžio 4 d. pradėtas taikyti ES ir Turkijos pareiškime nustatytas susitarimas, iš Turkijos į ES pagal schemą „1:1“ perkelti 79 asmenys. Dėl šios schemos tapo dar svarbiau greičiau ir intensyviau vykdyti perkėlimo į ES veiksmus.

Iš esmės po Pirmosios perkėlimo Europos Sąjungoje ir į Europos Sąjungą ataskaitos padaryta pažanga nepakankama. Kalbant apie perkėlimą Europos Sąjungoje, Komisija nustatė tikslą iki antrosios ataskaitos pateikimo perkelti bent 6 000 asmenų. Šis tikslas nepasiektas. Per ataskaitinį laikotarpį Europos Sąjungoje perkelti tik 208 papildomi asmenys, ir tokių veiksmų ėmėsi tik kelios valstybės narės ir asocijuotosios valstybės. Todėl, siekiant sumažinti Graikijai ir Italijai tenkantį spaudimą, perkėlimo Europos Sąjungoje įsipareigojimų įgyvendinimas tebėra prioritetas.

Nuo 2016 m. kovo 16 d. į Graikiją atvyko 9 928 žmonės. Uždarius sieną tarp Graikijos ir buvusiosios Jugoslavijos Respublikos Makedonijos, Graikijoje liko apie 50 000–56 000 žmonių, iš kurių, remiantis UNHCR pirminiu vertinimu, maždaug 65–70 proc. yra atvykę iš šalių, kurių piliečiai atitinka perkėlimo Europos Sąjungoje kriterijus. Be to, dėl gerai žinomo sezoninio migrantų srautų svyravimo vėl ima didėti atvykėlių į Italiją skaičius. Nuo kovo mėn. vidurio į Italiją atvyko daugiau kaip 8 564 migrantai.

2016 m. kovo 16 d. Komisija priėmė Pirmąją perkėlimo Europos Sąjungoje ir į Europos Sąjungą ataskaitą, kurioje apibendrinamos per pirmuosius mėnesius, kai pradėta vykdyti perkėlimo Europos Sąjungoje ir į Europos Sąjungą programas, nustatytos problemos ir įgyta patirtis, taip pat pateikiamos rekomendacijos ir siūlomi trumpojo laikotarpio veiksmai, kurie paspartintų tų programų įgyvendinimą.

Graikijos prieglobsčio tarnybos registracijos pajėgumo didinimo veiksmai. Balandžio 3 d. Graikija priėmė teisės aktą, kuriuo, be kita ko, į nacionalinę teisę perkelta Prieglobsčio procedūrų direktyvos nauja redakcija. Teisės aktu didinami Prieglobsčio tarnybos ir Apeliacinės institucijos įgaliojimai ir gerinamas jų veiklą reguliuojantis teisinis pagrindas. Juo Pirminio priėmimo tarnyba pertvarkoma į Priėmimo ir patikros tarnybą ir sukuriamos naujos atitinkamų ES fondų valdymo ir nacionalinių programų įgyvendinimo institucijos. Teisės akte taip pat yra nuostatų, kuriomis siekiama supaprastinti nepriimtinumo procedūros taikymą iš Turkijos atvykstantiems prieglobsčio prašytojams, taip pat juo sudaromos sąlygos EASO ekspertams ir vertėjams žodžiu teikti pagalbą vykdant nacionalinę prieglobsčio procedūrą.

Veiksmai, kuriais siekiama paspartinti reagavimą į perkėlimo prašymus. Dauguma valstybių narių per lėtai reaguoja į perkėlimo prašymus. Liuksemburgas, Prancūzija, Suomija ir Portugalija deda daug pastangų, kad paspartintų savo reagavimo laiką, įskaitant patikimumo patikrinimą, ir pasiektų Komisijos pirmojoje perkėlimo Europos Sąjungoje ir į Europos Sąjungą ataskaitoje nustatytą dviejų savaičių tikslą. Šio dviejų savaičių tikslo vykdymą turėtų užtikrinti visos valstybės narės.

Veiksmai, kuriais sprendžiama per mažo įsipareigojimų skaičiaus problema. Septynios valstybės narės (Belgija, Prancūzija, Estija, Latvija, Lietuva, Malta ir Rumunija) nurodė pasirengusios (oficialiai įsipareigojusios) greitai perkelti 793 naujus tarptautinės apsaugos prašytojus. Bendras asmenų, kurias valstybės narės oficialiai įsipareigojo perkelti, skaičius siekia 4 516 (1 573 iš Italijos ir 2 943 iš Graikijos), t. y. 2,82 proc. visų asmenų, kuriuos valstybės narės turi įsipareigoti perkelti. Austrija, Kroatija, Vengrija ir Slovakija dar nepateikė jokio įsipareigojimo. Čekija, Lenkija ir Slovėnija prisiimtų įsipareigojimų dar neįvykdė. Kovo 22 d. Norvegija ir Italija sudarė dvišalį susitarimą, o vasario 24 d. sudarytas dvišalis susitarimas su Šveicarija. Italija Šveicarijai jau pateikė pirmuosius perkėlimo prašymus. Norvegija ir Šveicarija įsipareigojo iš Italijos perkelti po 900 prieglobsčio prašytojų. Šiuo metu baigiami rengti ir dvišaliai Graikijos ir Norvegijos bei Graikijos ir Šveicarijos susitarimai dėl perkėlimo.

Kovo 17 d. Komisija kartu su valstybėmis narėmis, EASO, TMO ir UNHCR surengė 5-ąjį perkėlimo į Europos Sąjungą ir Europos Sąjungoje forumą, kad pateiktų ir aptartų Pirmojoje perkėlimo Europos Sąjungoje ir į Europos Sąjungą ataskaitoje nustatytas problemas ir rekomendacijas. Siekdama paspartinti perkėlimo Europos Sąjungoje procesą, Komisija toliau bent kartą per mėnesį rengia reguliarius susitikimus su ryšių palaikymo pareigūnais Italijoje ir Graikijoje.

Migrantų antplūdžio valdymo centrų visapusiško veikimo užtikrinimo veiksmai. 2016 m. kovo 31 d. Italija Europos Komisijai pateikė peržiūrėtą veiksmų planą. Šiuo metu veikia migrantų antplūdžio valdymo centrai Pocale, Lampedūzoje, Trapanyje ir Tarante. Peržiūrėtame veiksmų plane Italija nurodė, kad netrukus bus atidarytas naujas migrantų antplūdžio valdymo centras, kuris labai svarbus siekiant užtikrinti, kad būtų tinkamai valdomas gerokai padidėjęs išsilaipinimas, kuris labai tikėtinas vasarą. Be to, baigiami kurti mobilūs migrantų antplūdžio valdymo pajėgumai. Italijos valdžios institucijos taip pat priėmė migrantų antplūdžio valdymo centrų standartinės veiklos procedūras.

Veiksmai, kuriais siekiama paspartinti perkėlimo Europos Sąjungoje procesą. Siekdamas padėti Graikijos prieglobsčio tarnybai, EASO Atėnuose 2016 m. kovo 15 d. ir Salonikuose 2016 m. kovo 21 d. pradėjo bandomąjį registravimo projektą, kurio metu EASO ekspertai padeda Graikijos prieglobsčio tarnybai registruoti prašymą perkelti pateikusius asmenis. 2016 m. balandžio 6 d. bandomasis projektas pradėtas vykdyti trečioje vietoje – Aleksandrupolyje. Be to, EASO šiuo metu tariasi su Graikijos valdžios institucijomis dėl išankstinio registravimo proceso, kuris pagerintų prieglobsčio prašytojų, kurie atitinka perkėlimo sąlygas, galimybes pasinaudoti perkėlimo Europos Sąjungoje programa. Dėl panašių paslaugų teikimo su Graikijos prieglobsčio tarnyba taip pat derasi UNHCR.

Italijoje EASO taip pat skiria mobilių dalinių, o 2016 m. kovo 15–16 d. Sicilijoje surengė pirmąjį bandomąjį susitikimą su pilietine visuomene, kad būtų užtikrintas geresnis veiksmų derinimas su pilietinės visuomenės organizacijomis.

Veiksmai, kuriais siekiama padidinti migrantų priimtinumą, pasitikėjimą programa ir išvengti atsisakymo vykdyti įsipareigojimus. EASO taip pat įgyvendino daugelį Pirmojoje perkėlimo Europos Sąjungoje ir į Europos Sąjungą ataskaitoje pateiktų rekomendacijų dėl informavimo veiksmų. EASO sukūrė ES perkėlimo programai skirtą „Facebook“ puslapį anglų ir arabų k., kuris turėtų būti naudojamas kaip informacijos platforma asmenims, kurie domisi perkėlimu Europos Sąjungoje, taip pat kaip vieta skelbti sėkmingo perkėlimo istorijas. Be esamo bendro pobūdžio informacinio lapelio apie perkėlimą Europos Sąjungoje, EASO parengė dar du informacinius lapelius: vieną skirtą iš Graikijos perkelsimiems asmenims, kitą – iš Italijos perkelsimiems asmenims. EASO taip pat parengė bendros informacijos ir būtiniausių reikmenų rinkinį, skirtą iš Graikijos ir Italijos perkelsimiems asmenims. Galiausiai EASO šiuo metu rengia vaikų informavimo apie perkėlimą Europos Sąjungoje rinkinį ir mobiliąją taikomąją programą, kurios turinys atitiktų Italijai ir Graikijai skirtus informacinius lapelius. Be to, EASO baigia kurti vaiko interesų vertinimo perkėlimo tikslu priemonę ir bendradarbiauja su Italijos ir Graikijos valdžios institucijomis, kad tą priemonę pritaikytų prie nacionalinių aplinkybių.

3Perkėlimas į Europos Sąjungą

Remiantis iš dalyvaujančių valstybių gauta informacija, pagal 2015 m. liepos 20 d. Perkėlimo į ES programą iki 2016 m. balandžio 11 d. į 15 perkėlimą vykdančių valstybių (Austriją, Belgiją, Čekiją, Daniją, Suomiją, Prancūziją, Vokietiją, Islandiją, Airiją, Italiją, Lichtenšteiną, Nyderlandus, Norvegiją, Šveicariją ir Jungtinę Karalystę) perkelti 5 677 asmenys. Dauguma programoje dalyvaujančių valstybių nurodė, kad jų perkėlimo į ES pastangos, visų pirma, tačiau ne išimtinai, yra skirtos Jordanijoje, Libane ir Turkijoje esantiems sirams perkelti.

Nors pagal 2015 m. liepos 20 d. Išvadas valstybės narės susitarė dėl gana plataus prioritetinių perkėlimo į ES regionų spektro, tikėtina, kad po 2016 m. kovo 18 d. ES ir Turkijos pareiškimo dauguma iš pagal šią programą likusių maždaug 16 800 perkėlimo į ES vietų bus užpildytos perkeliant iš Turkijos.

Kaip paskelbta 2016 m. kovo 18 d. ES ir Turkijos pareiškime, sukurta schema, kad neteisėtas ir pavojingas migrantų persikėlimas iš Turkijos į Graikijos salas būtų pakeistas teisėtu perkėlimo kanalu iš Turkijos į ES. ES ir Turkija susitarė už kiekvieną į Graikijos salas neteisėtai atvykusį ir Turkijos atgal priimtą sirą į ES iš Turkijos perkelti kitą sirą. Šia schema „1:1“ siekiama neteisėtus pavojingomis sąlygomis Egėjo jūra keliaujančių migrantų srautus pakeisti tvarkingu ir teisėtu perkėlimo į ES procesu.

Nuo 2016 m. balandžio 4 d., kai ši schema „1:1“ pradėta taikyti, į Vokietiją perkelti 37 sirai, į Suomiją – 11, į Nyderlandus – 31.

Komisija glaudžiai bendradarbiauja su valstybėmis narėmis ir Turkijos valdžios institucijomis, kad parengtų supaprastintas standartinės veiklos procedūras, kurios būtų taikomos įgyvendinant schemos „1:1“ su Turkija perkėlimo į ES dalį. EASO ir UNHCR per visą procedūrą glaudžiai bendradarbiavo. Tikimasi, kad ES ir Turkija greitai pateiks galutinį standartinių veiklos procedūrų patvirtinimą.

Perkėlimo Europos Sąjungoje programoje numatytas 54 000 vietų siūloma skirti teisėtam atvykimui į ES

Siekdama suteikti daugiau perkėlimo į ES ar kitų formų teisėto priėmimo iš Turkijos vietų ir iš Italijos ir Graikijos perkelti tarptautinės apsaugos prašytojus, 2016 m. kovo 21 d. Komisija parengė pasiūlymą, kuriuo iš dalies keičiamas 2015 m. rugsėjo 22 d. Tarybos sprendimas (ES) 2015/1601.

Šiuo pakeitimu siūloma iš pradžių perkėlimui Europos Sąjungoje numatytas 54 000 vietų skirti sirams iš Turkijos į ES priimti vykdant perkėlimą į ES, humanitarinį priėmimą arba kitų formų teisėtą priėmimą, kaip antai vykdant humanitarinių vizų, stipendijų, šeimos susijungimo programas ir kt. Teisėtam priėmimui skirtos 54 000 vietų sudaro dabartinį nepaskirstytą perkėlimo Europos Sąjungoje rezervą pagal galiojantį Tarybos sprendimą. Valstybės narės galėtų iš perkeltinų prašytojų skaičiaus atimti sirų, teisėtai priimtų į jų teritoriją iš Turkijos pagal nacionalines ar daugiašales perkėlimo į ES programas, skaičių. Šis teisėtai iš Turkijos priimtų sirų skaičius yra papildomi įsipareigojimai, kiti įsipareigojimai nustatyti 2015 m. liepos 20 d. Išvadose dėl perkėlimo į ES. Dėl siūlomo pakeitimo pradėtos derybos Taryboje ir sprendimą siekiama priimti kuo greičiau.

Struktūrinės ES perkėlimo sistemos link